text: Tyskere vilde med at studere i Danmark
  27 februar 2013 kl. 11.51
  Interessen for at læse i Sønderborg er meget stor blandt tyskere.
  Syddansk Universitet i Sønderborg har inviteret tyskere til at komme at se og høre, hvordan det er at studere i Danmark.
  Interessen blandt tyskerne er overvældende.
  SDU havde oprindeligt inviteret 120 tyske uddannelsessøgende fra Hamborg, Lübeck og Kiel på bustur til universitetets campus i Sønderborg.
  Det viste sig hurtigt, at de 120 pladser var alt for lidt. De blev derfor udvidet til 180, og Syddansk Universitet endte med at få godt 350 ansøgninger til en plads i busserne mod Danmark. 
  Flere søgte så langt væk fra som Berlin, München og Ruhrdistriktet.
  Tyskere forklarer deres interesse for at studere i Danmark med, at danske studerende ofte undervises i mindre grupper frem for store forelæsninger. 
  Den teoretiske viden bliver umiddelbart sammenkoblet med de praktiske anvendelsesmuligheder, og endelig har studerende på danske universiteter ofte mere indflydelse på deres egen uddannelse end tilfældet er syd for grænsen.
  